AVS/EF-TOLDSAMARBEJDSUDVALGETS AFGØRELSE Nr. 1/96 af 2. september 1996 om undtagelse fra definitionen af begrebet »varer med oprindelsesstatus« for at tage hensyn til Kongeriget Swazilands særlige situation for så vidt angår landets produktion af garn (HS-kode 5402.52 og 5402.62) (96/557/EF)

AVS/EF-TOLDSAMARBEJDSUDVALGET HAR -

under henvisning til fjerde AVS/EØF-konvention, der blev undertegnet i Lomé den 15. december 1989, særlig artikel 31, stk. 9, i protokol nr. 1 hertil, og

ud fra følgende betragtninger:

I artikel 31 i protokollen til nævnte konvention, hvori begrebet »varer med oprindelsesstatus« og de administrative samarbejdsprocedurer defineres, er det fastlagt, at Toldsamarbejdsudvalget kan fastsætte undtagelser fra protokollen, blandt andet med henblik på at fremme udviklingen af bestående industrier eller oprettelsen af nye industrier;

staterne i Afrika, Vestindien og Stillehavet (AVS-staterne) har forelagt en anmodning fra regeringen i Kongeriget Swaziland om undtagelse fra definitionen i protokol nr. 1 for omspundet garn;

den ønskede undtagelse kan indrømmes, jf. bestemmelserne i protokol nr. 1, ud fra hensynet til udviklingen af bestående industrier, den omstændighed at ansøgerlandet er uden adgang til havet, og at reglerne om kumulativ oprindelse ikke kan finde anvendelse, samt værditilvæksten i Swaziland; en sådan undtagelse kan ikke påføre industri i Fællesskabet alvorlig skade, forudsat at visse betingelser vedrørende mængde, tilsyn og varighed overholdes;

AVS-landene anmodede i deres oprindelige skrivelse, der blev modtaget den 8. december 1995, og i deres berigtigelsesskrivelse, der blev modtaget den 17. januar 1996, om at få undtagelsesordningen sat i kraft pr. 1. januar 1994;

AVS-landene har ikke forelagt nogen begrundelse for, at det skulle være nødvendigt at lade undtagelsen gælde med tilbagevirkende kraft to år bagud, og Kommissionen kan følgelig ikke acceptere noget sådant -

TRUFFET FØLGENDE AFGØRELSE:

Artikel 1

Som undtagelse fra de særlige bestemmelser i bilag II til protokol nr. 1 anses produkter, der er anført i bilaget til denne afgørelse, og som er fremstillet i Swaziland, som produkter med oprindelse i AVS-staterne på nedenstående betingelser.

Artikel 2

Den i artikel 1 fastsatte undtagelse gælder for produkter, der udføres fra Swaziland til Fællesskabet i tidsrummet fra den 1. januar 1996 til den 31. december 1999.

Artikel 3

Swazilands toldmyndigheder træffer de fornødne foranstaltninger til kontrol af de mængder, der udføres af de i artikel 1 omhandlede produkter. Med dette formål for øje skal der i alle certifikater, der udstedes på grundlag af denne afgørelse, anføres en henvisning til denne afgørelse. Swazilands toldmyndigheder sender hver tredje måned Kommissionen en opgørelse over, hvor store mængder der er udstedt transportcertifikat EUR.1 for på grundlag af denne afgørelse, samt løbenumrene på disse certifikater.

Artikel 4

AVS-staterne, medlemsstaterne og Fællesskabet træffer hver især for deres eget vedkommende de nødvendige foranstaltninger til gennemførelse af denne afgørelse.

Artikel 5

Denne afgørelse træder i kraft på dagen for dens vedtagelse.

Udfærdiget i Bruxelles, den 2. september 1996.

På AVS/EF-Toldsamarbejdsudvalgets vegne

James CURRIE

Edmond CAKPO-TOZO

Formænd

BILAG

>TABELPOSITION>